Document ID: 32010R0115

Reference:
10.2.2010
HU
Az Európai Unió Hivatalos Lapja
L 37/13
A BIZOTTSÁG 115/2010/EU RENDELETE
(2010. február 9.)
a fluorid természetes ásványvizekből és forrásvizekből történő kivonásához használt, aktivált alumínium-oxid alkalmazásának feltételeiről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a természetes ásványvizek kinyeréséről és forgalmazásáról szóló, 2009. június 18-i 2009/54/EK európai parlamenti és tanácsi irányelvre (1) és különösen annak 4. cikke (1) bekezdésének c) pontjára, valamint 12. cikkének d) pontjára,
tekintettel az Európai Élelmiszerbiztonsági Hatóság véleményére,
mivel:
(1)
A természetes ásványvizek jegyzékének, koncentrációs határértékeinek és címkézési követelményeinek, valamint a természetes ásványvizek és forrásvizek ózonnal dúsított levegővel való kezelésére vonatkozó feltételeknek a megállapításáról szóló, 2003. május 16-i 2003/40/EK bizottsági irányelv (2) megszabja a természetes ásványvizek fluoridtartalmának felső határát. Hasonló határt a forrásvízre vonatkozóan az emberi fogyasztásra szánt víz minőségéről szóló, 1998. november 3-i 98/83/EK tanácsi irányelv (3) szab meg.
(2)
Az üzemeltetőket az irányelvek betartásában segítendő, engedélyezni kell a természetes ásványvizekből és forrásvizekből aktivált alumínium-oxid alkalmazásával fluoridot kivonó kezelést (a továbbiakban: „a fluoridkivonási kezelés”).
(3)
A fluoridkivonási kezelés nem adhat a kezelt vízhez olyan koncentrációjú maradékanyagot, amely veszélyes lehet a közegészségre.
(4)
A fluoridkivonási kezelésről értesíteni kell az illetékes hatóságokat, hogy azok elvégezhessék a kezelés helyes alkalmazásának biztosításához szükséges ellenőrzéseket.
(5)
Ha fluoridkivonási kezelést alkalmaztak, azt fel kell tüntetni a kezelt víz címkéjén.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
(1)   A természetes ásványvizek és forrásvizek kezelése aktivált alumínium-oxiddal fluorid kivonásának céljából (a továbbiakban: „fluoridkivonási kezelés”) engedélyezett.
A természetes ásványvizekre és forrásvizekre a továbbiakban együttesen „vízként” utalunk.
(2)   A fluoridkivonási kezelést a mellékletben megállapított műszaki követelményeknek megfelelően végzik el.
2. cikk
A fluoridkivonási kezelés során a vízbe kibocsátott maradékanyagok mennyiségének olyan alacsonynak kell lennie, amenynyire az a legjobb gyakorlattal összhangban műszakilag megvalósítható; a kezelés nem eredményezheti olyan maradékanyagok vízbe történő kibocsátását, amelyek veszélyt jelenthetnek a közegészségre. Ennek biztosítására az üzemeltető alkalmazza a mellékletben meghatározott alapvető feldolgozási lépéseket, és folyamatosan ellenőrzi azok alkalmazását.
3. cikk
(1)   A fluoridkivonási kezelésről az illetékes hatóságokat legalább három hónappal a kezelés megkezdése előtt értesítik.
(2)   Az értesítéssel együtt az üzemeltető elküldi az illetékes hatóságoknak azokat a lényeges információkat, dokumentumokat és a kezelésre vonatkozó elemzési eredményeket, amelyek tanúsítják, hogy a kezelés megfelel a mellékletben előírtaknak.
4. cikk
A fluoridkivonási kezelésen átesett víz címkéjén, a kémiai összetevőkre vonatkozó megjelölés közelében, a következőt tüntetik fel: „engedélyezett adszorpciós eljárással kezelt víz”.
5. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Az olyan termékek, amelyeket 2010. augusztus 10-ig hoztak forgalomba és nem felelnek meg a 4. cikkben előírtaknak, 2011. augusztus 10-ig továbbra is forgalomban maradhatnak.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. február 9-én.
a Bizottság részéről
elnök
José Manuel BARROSO
(1)  HL L 164., 2009.6.26., 45. o.
(2)  HL L 126., 2003.5.22., 34. o.
(3)  HL L 330., 1998.12.5., 32. o.
MELLÉKLET
A fluorid természetes ásványvizekből és forrásvizekből történő kivonásához használt, aktivált alumínium-oxid alkalmazásának műszaki követelményei
A következő alapvető feldolgozási lépéseket kell a megfelelő módon alkalmazni, és alkalmazásukat folyamatosan ellenőrizni:
1.
A vízkezelés céljából történő alkalmazás előtt az aktivált alumínium-oxidot inicializálási eljárásnak vetik alá, amelyben a maradékanyagok eltávolítására savas vagy lúgos vegyszereket, valamint a finom részecskék eltávolítására utánöblítési eljárást használnak.
2.
A vízminőségtől és -áteresztéstől függően egy–négy hetente regenerációs eljárást alkalmaznak. Ez az eljárás az aktivált alumínium-oxid ionmegkötő képességének helyreállítása és az esetlegesen kialakult biofilmek eltávolítása céljából megkötött ionok eltávolítására alkalmas vegyszerek alkalmazását foglalja magában. Az eljárást a következő három fázisban végzik:
—
nátrium-hidroxidos kezelés a fluoridionok eltávolítására és hidroxidionokkal történő helyettesítésére,
—
savval történő kezelés a maradék nátrium-hidroxid eltávolítására és az oldószer aktiválására,
—
utolsó lépésként ivóvízzel vagy ásványmentesített vízzel történő öblítés és vízzel történő kondicionálás annak biztosítására, hogy a szűrő nincs hatással a kezelt víz általános ásványianyag-tartalmára.
3.
Az inicializálási és a regenerációs eljárás során alkalmazott vegyszerek és reagensek megfelelnek a vonatkozó európai szabványoknak (1) vagy az emberi fogyasztásra szánt víz kezeléséhez használt vegyi reagensek tisztaságára vonatkozó, idevágó nemzeti szabványoknak.
4.
Az aktivált alumínium-oxid megfelel a kioldási vizsgálatokra vonatkozó európai szabványnak (EN 12902) (2), annak érdekében, hogy a vízbe kibocsátott maradékanyagok határértéke ne haladja meg a 2003/40/EK irányelvben meghatározott koncentrációs határértéket, vagy amennyiben az irányelv nem tartalmaz erre vonatkozó határértéket, akkor ne lépje túl a 98/83/EK irányelvben vagy az idevágó nemzeti jogszabályban meghatározott határértékeket. A kezelt vízben az alumínium, azaz az aktivált alumínium-oxid fő összetevőjének kibocsátása után megtalálható összes alumíniumion nem haladhatja meg a 98/83/EK irányelvben meghatározott 200 microg/L határértéket. Ezt a mennyiséget a tanácsi irányelvnek megfelelően rendszeresen ellenőrzik.
5.
A feldolgozási lépések során követik a helyes gyártási gyakorlatokat és az élelmiszer-higiéniáról szóló 852/2004/EK európai parlamenti és tanácsi rendeletben (3) meghatározott HACCP-elveket.
6.
Az üzemeltető létrehoz egy olyan folyamatos ellenőrzési programot, amely a feldolgozási lépések megfelelő működését biztosítja, különösen a víz jellegzetes tulajdonságának és fluoridtartalmának fenntartására vonatkozóan.
(1)  Az Európai Szabványügyi Bizottság (CEN) által kidolgozott európai szabványok.
(2)  EN 12902:2004 európai szabvány: Termékek az emberi fogyasztásra szánt víz kezeléséhez. Szervetlen adalék- és szűrőanyagok.
(3)  HL L 139., 2004.4.30., 1. o.

Summary:
Alumínium-oxid használata a fluorid ásványvizekből történő kivonásához
Alumínium-oxid használata a fluorid ásványvizekből történő kivonásához
 
ÖSSZEFOGLALÓ AZ ALÁBBI DOKUMENTUMRÓL:
115/2010/EU rendelet – a fluorid ásványvizekből történő kivonásához használt, aktivált alumínium-oxid alkalmazása
MI A RENDELET CÉLJA?
Meghatározza a fluorid* ásvány- és forrásvizekből történő kivonásához használt, aktivált alumínium-oxid* alkalmazásának szabályait a vízminőségre vonatkozó uniós irányelveknek való megfelelés érdekében.
FŐBB PONTOK
Az aktivált alumínium-dioxid használata a fluorid természetes ásványvizekből és forrásvizekből történő kivonásához engedélyezett, a következő feltételek mellett:A kezelés során a vízbe kibocsátott maradékanyagok mennyiségének a lehető legalacsonyabbnak kell lennie, és nem jelenthet veszélyt a közegészségre.A kezelésről az illetékes hatóságokat legalább 3 hónappal a kezelés megkezdése előtt értesíteni kell, azon dokumentáció és adatok megküldésével, amelyek igazolják a rendeletnek való megfelelést.A kezelés során használt összes vegyszernek meg kell felelnie az ivóvíz kezelésére vonatkozó szabványoknak.Az aktivált alumínium-oxidnak meg kell felelnie az európai szabványoknak annak biztosítására, hogy ne kerüljön túlzott mennyiségű maradékanyag a vízbe.Alkalmazás előtt az aktivált alumínium-oxidot kezelésnek kell alávetni a finom részecskék eltávolításához.Utolsó lépésként a szűrőt át kell öblíteni annak biztosítására, hogy a szűrő ne legyen hatással a kezelt víz általános ásványianyag-tartalmára.Az aktivált alumínium-oxidot megfelelő időközönként regenerálni kell hatékonyságának helyreállítása érdekében.A kezelőnek ellenőriznie kell a folyamatot annak biztosítására, hogy fennmaradjon a víz jellegzetes tulajdonsága.A fluoridkivonási kezelés alkalmazását fel kell tüntetni a kezelt víz címkéjén, az összetevők listájához közel, a következő formában: „engedélyezett adszorpciós eljárással kezelt víz”.
MIKORTÓL HATÁLYOS E RENDELET?
A rendelet 2010. március 2. óta hatályos.
HÁTTÉR
A 2009/54/EK irányelv meghatározza a természetes ásványvizek és forrásvizek kezelésének engedélyezett módjait. Felhatalmazza az Európai Bizottságot, hogy meghatározza a kezelés feltételeit az Európai Élelmiszerbiztonsági Hatósággal történő egyeztetést követően.A 2003/40/EK bizottsági irányelv meghatározza a természetes ásványvizek fluorid határértékét. A forrásvizek határértékét a 98/83/EK tanácsi irányelve tartalmazza.A kémiai eljárás a helyes gyártási gyakorlat, valamint az Európai Parlament és Tanács élelmiszer-higiéniára vonatkozó 852/2004/EK rendeletében meghatározott elvek hatálya alá tartozik.További információkért lásd: Természetes ásványvizek és forrásvizek (Európai Bizottság).
KULCSFOGALMAK
Fluorid: a vízkészletekben természetes módon előforduló elem. Koncentrációja uniós országonként nagymértékben változó.
Aktivált alumínium-oxid: az alumínium-oxid nagy felületű, erősen porózus formája. Szűrőként használható a fluorid ivóvízből történő kivonásához.
FŐ DOKUMENTUM
A Bizottság 115/2010/EU rendelete (2010. február 9.) a fluorid természetes ásványvizekből és forrásvizekből történő kivonásához használt, aktivált alumínium-oxid alkalmazásának feltételeiről (HL L 37, 2010.2.10., 13–15.o.)
KAPCSOLÓDÓ DOKUMENTUMOK
Az Európai Parlament és a Tanács 2009/54/EK irányelve (2009. június 18.) a természetes ásványvizek kinyeréséről és forgalmazásáról (Átdolgozás) (HL L 164., 2009.6.26., 45–58. o.)
Az Európai Parlament és a Tanács 852/2004/EK rendelete (2004. április 29.) az élelmiszer-higiéniáról (HL L 139., 2004.4.30.,, 1–54. o.)
Az eredeti szöveg tartalmazza a 852/2004/EK rendelet további módosításait. Ez az egységes szerkezetbe foglalt szöveg kizárólag tájékoztató jellegű.
A Bizottság 2003/40/EK irányelve of (2003. május 16.) a természetes ásványvizek jegyzékének, koncentrációs határértékeinek és címkézési követelményeinek, valamint a természetes ásványvizek és forrásvizek ózonnal dúsított levegővel való kezelésére vonatkozó feltételeknek a megállapításáról (HL L 126, 2003.5.22., 34–39.o.)
A Tanács 98/83/EK irányelve (1998. november 3.) az emberi fogyasztásra szánt víz minőségéről (HL L 330., 1998.12.5., 32–54. o.)
Lásd az egységes szerkezetbe foglalt változatot.
utolsó frissítés 28.09.2017